Beurtkrag nou vroeër én langerArgieffoto (Foto: Eskom/Twitter) Eskom het Woensdag aangekondig dat fase 2-beurtkrag vandag tussen 10:00 en middernag ingestel sal word. Die res van die week lyk egter nóg donkerder met beurtkrag wat elke dag tussen 05:00 en middernag in werking sal tree. Dit sal van Donderdag tot Sondag geld. Eskom waarsku boonop dat hoër fases dalk tydens spitstye saans ingestel kan word. Die energieverskaffer het in ŉ verklaring gesê dat vier van sy opwekkingseenhede Woensdagoggend onklaar geraak het, wat tot verhoogde druk op die reeds beperkte kapasiteit van die kragnetwerk bygedra het. Twee opwekkingseenhede het onderskeidelik by die Kendal- en Matimba-kragstasie onklaar geraak terwyl nog twee eenhede by die Matla-kragstasie die gees gegee het. Dít het die kapasiteit van die kragnetwerk met 2 400 MW verminder. Luidens die verklaring sal 3 630 MW voorts aan beplande instandhouding afgestaan word, terwyl 15 277 MW weens ander probleme onbeskikbaar is. Indien die kapasiteitsprobleme voortduur kan Suid-Afrikaners meer beurtkrag in die volgende paar weke verwag. “Eskom sal die stelsel deurlopend monitor en aanpas. Enige veranderings sal soos nodig gekommunikeer word. “Ons doen ŉ beroep op Suid-Afrikaners om die uitwerking van kapasiteitstekorte te beperk deur kragverbruik te verminder en alle nie-noodsaaklike toestelle af te skakel.” Suid-Afrikaners word gemaan om veral hul kragverbruik soggens tussen 05:00 en 10:00 en laatmiddag/saans tussen 16:00 en 22:00 te beperk.